b'\n_START_ARTICLE_\nGestapo\n_START_PARAGRAPH_\nGeheime Staatspolizei (\xc2\xabhemmelig statspoliti\xc2\xbb), forkortet Gestapo, var det offisielle sikkerhetspolitiet  i Tyskland under nasjonalsosialismen og i de okkuperte omr\xc3\xa5dene under andre verdenskrig. Gestapo var avdeling IV av Sicherheitspolizei (Sipo), den eksekutive eller ut\xc3\xb8vende del av det tyske sikkerhetspoliti.\n_START_SECTION_\nHistorie\n_START_PARAGRAPH_\nGestapo ble opprettet 26. april 1933 i \xc3\x98st-Preussen i Tyskland av Hermann G\xc3\xb6ring. Han kalte det f\xc3\xb8rst Geheime Staatspolizeiamt, som en ansatt i postverket forkortet til Gestapa for \xc3\xa5 f\xc3\xa5 plass til navnet p\xc3\xa5 et frimerke. Noen m\xc3\xa5neder senere ble dette endret til Geheime Staatspolizei, og forkortelsen ble i stedet Gestapo._NEWLINE_Gestapo skulle etterforske og kjempe mot \xc2\xaballe tendenser som kunne v\xc3\xa6re skadelig for staten\xc2\xbb. Under andre verdenskrig ble Gestapo en stor organisasjon med omtrent 45\xc2\xa0000 medlemmer som skulle kontrollere de okkuperte deler av Europa. Gestapo stod ogs\xc3\xa5 sentralt i kampanjene mot j\xc3\xb8der, sosialister, homoseksuelle og andre grupper som skulle deporteres og utryddes, samt til \xc3\xa5 forf\xc3\xb8lge opposisjonelle og politiske fiender av nasjonalsosialistene i Tyskland, og innen h\xc3\xa6ren (s\xc3\xa6rlig etter 20. juli-attentatet). De allierte anklaget etter krigen Gestapo for ulovlig virksomhet og for forbrytelser mot menneskeheten._NEWLINE_Etter krigen ble mange Gestapo-offiserer brukt i forbindelse med opprettelsen av sikkerhetstjenestene i Vest-Tyskland. Mellom 40\xc2\xa0000 og 60\xc2\xa0000 Gestapo-agenter hadde overv\xc3\xa5ket ca. 80 millioner tyskere, samt befolkningen i okkuperte omr\xc3\xa5der. Til sammenligning hadde Stasi over 90\xc2\xa0000 ansatte til \xc3\xa5 overv\xc3\xa5ke ca. 17 millioner \xc3\xb8sttyskere, men Gestapo opererte i et land der angiveri var en patriotisk plikt. 41% av de Gestapo-sakene som var rettet mot j\xc3\xb8der, begynte med angiveri eller anmeldelse; bare 19% skyldtes Gestapos egen aktivitet. Unders\xc3\xb8kelse av Gestapo-arkivet fra W\xc3\xbcrzburg viste at 57% av de arresterte j\xc3\xb8dene var angitt av sine tyske medborgere.\n_START_SECTION_\nI Norge\n_START_PARAGRAPH_\nGestapo arresterte, forh\xc3\xb8rte, torturerte og fengslet motstandsfolk og sivile \xe2\x80\x93 og likviderte dem. Det sto skrekk av navnet, som folk ofte brukte om hele Sipo._NEWLINE_Victoria terrasse i Oslo ble kjent som \xc2\xabGestapos hovedkvarter\xc2\xbb. I Bergen holdt Gestapo/Sipo til i Veiten 3, egentlig Bergens Haandv\xc3\xa6rks- og Industriforenings hus, i Kristiansand i Statsarkivet (Arkivet), i Trondheim i Misjonshotellet, i Stavanger i Solvang aldershjem p\xc3\xa5 Eiganes, i Arendal i Iuellsklev 4, og i Troms\xc3\xb8 i R\xc3\xb8dbanken. Gestapo-huset p\xc3\xa5 Lillehammer, Trararo, ble revet i 2015. _NEWLINE_Hovedoppgaven til Gestapo i Norge var \xc3\xa5 bekjempe motstandsbevegelsen, og det var i overkant av 850 ansatte i Sipo i Norge da krigen tok slutt. Sipo hadde direkte ansvar for minst 171 norske d\xc3\xb8dsfall fra januar 1942 til 1945. I tillegg til vanlige forh\xc3\xb8rsmetoder kunne Gestapo ta i bruk tortur._NEWLINE_SS-Oberf\xc3\xbchrer Heinrich Fehlis var leder for Sicherheitspolizei (Sipo) og Sicherheitsdienst (SD) hvor han etterfulgte SS-Oberf\xc3\xbchrer Franz Walter Stahlecker som sjef for Sipo og SD i Norge i november 1940 og var Befehlshaber (BdSuSD) ved Victoria terrasse. I februar 1945 flyttet han sitt hovedkvarter til Festung Furulund i Oslo vest, mens Sipos kommand\xc3\xb8r ble igjen p\xc3\xa5 Victoria terrasse. Den 5. februar 1944 overtok dr. juris og tidligere leder av en drapsskvadron i Einsatzgruppe Karl Rudolf Werner Braune som kommand\xc3\xb8r av sikkerhetspolitiet SIPO og Sicherheitsdienst i Oslo. Tre \xc3\xa5r tidligere hadde Werner Braune ledet et massedrap i Ukraina. Jurisdiksjonen dekket hele \xc3\x98stlandet fra svenskegrensen, med \xc3\x98stfold i s\xc3\xb8r til Dovre i nord og vest mot \xc3\x85rdal. Ved frigj\xc3\xb8ringen i mai 1945 tjenestegjorde 367 personer i denne gruppen._NEWLINE_Ved rettsoppgj\xc3\xb8ret i Norge ble 103 ansatte i Sipo d\xc3\xb8mt for krigsforbrytelser. I tillegg ble noen d\xc3\xb8mte for alliert rett, og mange ble utleverte til andre land og d\xc3\xb8mt der. Fehlis begikk selvmord i mai 1945. Werner Braune ble d\xc3\xb8mt til d\xc3\xb8den og hengt i 1951._NEWLINE_Etter hvert som amerikanske arkiv fra etterkrigstida har blitt \xc3\xa5pnet, finner en mange av de ledende Sipo-folka igjen i organisasjoner underlagt CIA, for eksempel var Sipo-kommand\xc3\xb8rene Ernst Weimann (i Bergen) og Oswald Poche (i Troms\xc3\xb8) knyttet til Gehlenorganisasjonen.'